Foto: Yugopapir

INDEX SPORT pred Hajdukov 107. rođendan u suradnji s Yugopapirom donosi jednu od najslavnijih epizoda u povijesti splitskog kluba i tekst Srećka Eterovića naslovljen "Hajduk, čedo buntovnog splitskog puka".

Hajduk, čedo buntovnog splitskog puka

Svibanj 1984.: Kao čedo buntovnog splitskog puka, Hajduk je već od svojih prvih dana 1911. godine bio izraz i simbol njegovog slobodoljublja, patriotizma i otpora nenarodnim režimima. Najprije porobljivačkim težnjama talijanskih autonomaša koje je s još većim "žarom" naslijedila crno-žuta monarhija i kasnije kraljevska diktatura.

To je Hajduk snažno potvrdio i 1941. kada je na perfidna nastojanja fašističkog okupatora da ga upregne u svoja kola beskompromisno i jednodušno odgovorio odlučnim - NE!

Umjesto omiljenog "baluna", prihvatiše se igrači Hajduka puške da se kao ilegalci bore na splitskim ulicama. Da kao partizani neustrašivo brane okupiranu, ali nikad pokorenu zemlju. Kao i uvijek, da ostanu nerazdvojni dio nepreglednog stroja boraca za slobodu i pravedno društveno uređenje.

Sa zavrijeđenim predznakom naprednog kluba, Hajduk 7. svibnja 1944. godine na slobodnoj partizanskoj Viškoj hridi otvara najljepše i najslavnije poglavlje svoje povijesti.

Postaje tog povijesnog dana, jednoglasnom odlukom svoje obnavljačke skupštine, nogometni tim slavne Titove narodnooslobodilačke vojske i partizanskih odreda Jugoslavije. Preuzima čast da na svojim bijelim majicama nosi crvenu petokraku zvijezdu i da se za njen puni sjaj u ratu i miru s ponosom bori na igralištima svih kontinenata.

"Hajduk" - partizanski nogometni klub